**Өлөөн оройуонун олохтоох ааптардар Саҥа дьыл туһунан**

**хоһооннорун ааҕыҥ, туһаныҥ, сэргээҥ**

Саҥа Дьыл

Саргылаах, соргулаах

Саҥалыыра Дьылбыт,

Салаллаахтаан кэллэ.

Тымныы кыһын оҕонньор

Торуоската тоһурҕаан

Бу тиийэн кэллэ.

Соһо сылдьар сонуннаах,

Кэһэ сылдьар кэпсээннээх,

Сэргэхситэр сэһэннээх,

Үгүс элбэх бадаараҕын

Үмүөрүтэн кэбистэ.

Харыйабыт биһиэнэ,

Хамсыы – имсии бигэннэ,

Кэрэчээнэ харыйабыт

Кэрэкэтик симэнэн,

Кэһии туттан тоһуйда.

Харыйабыт тула

Эдэрдиин – эмэнниин

Хоробуоттаан тэйдибит.

Көрүүй да, Саҥа Дьол киэһэтэ,

Чаҕылыҥнаан, кылбачыҥнаан,

Күлүмүрдээн, дьиримнээн,

Сырдыгынан сыдьаайара,

Эчикийэ үчүгэйиэн,

Эчикийэ кэрэтиэн!

Саҥа дьыл киэһэтин,

Үҥкүүлээн, битийэн,

Эргичийэн биэриэҕиҥ!

Саҥа Дьылынан!

Саҥа дьолунан!

**Анна Николаевна Охлопкова**

**тыыл, үлэ ветерана**

**Оскуолаҕа саҥа дьыл**

Киэҥ саала иһигэр

Киирбити барытын

Киэркэйбит харыйа

Күндээрэн көрүстэ.

Ким бары мунньустан,

Кинини тулалаан,

Көрдөөхтүк көрүлээн,

Көҥүллүк көччүйдэ,

Кэтэспит киэһэтин

Көрдөөхтүк атаарда.

Күүтүүлээх чаас туолан

Кырдьаҕас Дед Мороз

Кэскиллээх Саҥа дьыл

Кэлбитин биллэрдэ,

Кыайыылаах кэлбиккэ

Кэһиитин түҥэттэ,

Кэлэр да өттүгэр

Кыайыыны баҕарда!

Меркурий Иванов

**Саҥа дьыл**

Саргылаах Саҥа Дьыл кэлиэҕэ

Дьикти бэлэҕи биэрээри,

Баҕа санааны толороору,

Оҕо – аймаҕы үөрдээри.

Эрэлбитин эмиэ баччаҕа,

Өссө ордук Саҥа Дьыл

Кэлэрин кэтэһиэҕиҥ.

Эргэ сылы атаарыаҕыҥ,

Саҥа Дьылы көрсүөҕүҥ.

Бары доруобай буолуоҕуҥ,

Бары дьоллоох буолуоҕуҥ!

Георгий Уодай

Саҥа дьыл

Саҥа дьыл, Саҥа дьыл, эйигин

Баар күнүм баранна, кэтэһэн,

Саҥалыы дьоллонуом ол күн мин

Эйигин көрсүбүт үөрүүттэн.

Күндүгүн Эн миэхэ, Саҥа дьыл

Кэскилбитин салгыахтаах оруолугар,

Уп-уһун айанныыр эн суолгар

Ыскайдыам мөһүүрэ таастарын.

Харыйа күөх өҥүн симээммин

Лаампалар уоттарын уматыам,

Кырыылаах түннүкпэр сыстаммын

Уоспунан оһуору түһэриэм...

Табалыы, сыыдамнык көтүтэн,

Ыл, кэлиий, түргэнник хомунан,

Саҥа дьол амтаннаах утаҕын

Чааскыбын толору ыймахтыам.

Оксана Винокурова

**САҤА ДЬЫЛ**

Кырдьаҕастыын-эдэрдиин

Өлөөн сирин дьонноро

Юбилейдаах сылбытын

Ситиһиинэн симииргэ.

Эти - үүтү, түүлээҕи

Былаан ылан үлэлээн

Үүнэр сылга өссө ордон

Үлэлиэҕиҥ күүһүрэн.

Чолбон сулус сырдыгыныы

Саһыл - кырса кыыдамныыр,

Сылын ахсын барҕарыы

Барыбытын ыҥырар.

Хойуу сүөгэй маҥан хаар

Сырдык ньуурун ойуулуур.

Таба холкутуйан хаамар

Дьону кытта саҥа дьыллыыр.

Саҥа дьыл саргыта сайдар

Үүнэр ыччат биир оннук

Ситэн - хотон аксакаал ааттар

Сыан, - дэтэр сириллибэт курдук.

Михаил Семенов – Амака

Саҥа дьыл

Ахсынньы амырыын тымныыта

Арыыйда аҕырыы түһүүтэ

Саҥа дьыл үөрүүлээх киэһэтэ

Бу кэллэ, күүтүүлээх үөрүүтэ.

Симэҕин ситэри симэнэн

Харыйа киэркэйдэ, тубуста.

Тырымныы,дьиримнии умайан

Дьүкээбил суһумун оонньотто.

Күлүмнүүр күөх харыйаҕа

Оҕо ыччат мустуоҕа,

Көргө күлэр – үөрэр баҕаҕа

Кырдьаҕас үксүтэ кэлиэҕэ.

Кырыа бытык Тымныы оҕонньор

Сиэниниин сиэтиһэн киириэҕэ.

Эҕэрдэ алгыһа, бэлэҕэ

Элбэҕи дууһатын сүүйүөҕэ.

Үүнэр дьыл Өлөөҥҥө үөрүүтүн

Үллэстиэх эн биһи бу түүн.

Саҥа дьыл дьолбутун тосхойдун,

Саргылаах, байылыат буолуохтун.

Семен Гаврильев

Саҥа дьылбыт чугаһаан

Бэлэмнэнии үгэнэ,

Ырыа, үҥкүү үөрэтэн

Сэргэхсиййии күннэрэ.

Харыйабыт киэргэннэ,

Оонньуурунан симэннэ,

Чыпчылыйар уоттанна,

Мөһүүрэтин иилиннэ.

Мичилийбит оҕолор

Мичээрдэрэ уостубат,

Араас кэрэ бэлэхпит

Кинилэри көһүтэр.

Бырааһынньыкпыт түбүгэ,

Олус кэрэ кэмнэрэ,

Эргэ сылы атаарыа,

Саҥа сылга үктэниэ.

26.11.2020 с.

Мин дууһам кэрэ да киэһэҕэ,

Саҥа дьыл алыбар куустарыа,

Мин кутум күөгэйэ үрдүөҕэ,

Саҥаттан оҕолуу сандаарыа.

Саҥа дьыл абылыыр киэһэтэ

Миигинниин ыраахха төннүөҕэ,

Сайаҕас оҕо саас кэмигэр,

Миигинниин ахтылҕан биһигэр.

Саҥа дьыл – оҕо саас сорҕото

Сыдьаайа тулабар үөрүүнэн,

Күлүмнээн саҕылла оонньоото

Көһүппүт санаабар дьолунан!

23.12.2021 с.

Остуоруйа алыбын

Илдьэ кэллэ САҤА ДЬЫЛ!

Наҕыл чуумпу киэһэҕэ

Дьиэҕэр киирдин ҮӨРҮҮ, ДЬОЛ!

Дэлэй уйгу олоҕу

Ууна турдун толору,

Дириҥ ытык сыһыаны

Бэлэх биэрдин тапталы.

Баҕа санаа туолуутун

Симии турдун ботуччу,

Орой чыпчаал үрдүгэр

Суолу сирдээн соһуччу!

Розалия Павлова